नागपुर और नसरुल्लागंज पुलिस ने की ट्रक चोरी के आरोपियों से पूछताछ
ट्रक चोरी के अंतरराज्यीय गिरोह का पर्दाफाश होने के बाद आरोपी सारनी पुलिस की रिमांड पर है। इस दौरान सोमवार को नागपुर और नसरूल्लागंज पुलिस भी सारनी पहुंची। पुलिस ने आरोपियों से पूछताछ की। नागपुर से चोरी गया एक ट्रक सारनी पुलिस ने नागपुर पुलिस को बरामद कराया है।
सारनी क्षेत्र में 15 अक्टूबर को पाथाखेड़ा तिराहे और 15 नवंबर को कालीमाई तिराहे से दो ट्रक चोरी हुए थे। ट्रक चोरी की घटना के बाद पुलिस ने टीम बनाकर जांच शुरू की। सारनी, चिचोली की पुलिस टीम को 25 दिसंबर की रात दमुआ रोड पर एक ट्रक संदिग्ध मिला। ड्राइवर सातनेर निवासी नंदकिशोर और क्लीनर अलकेश उर्फ झुन्ना पिता बारू उइके से पूछताछ की। दोनों ने नागपुर के उमियाकांटा से ट्रक चोरी करने की बात स्वीकार की थी। आरोपियों ने सारनी, नागपुर, रायपुर क्षेत्र में ट्रक चोरी करना कबूला है। ट्रक चोर गिरोह का मास्टर माइंड नागपुर का वर्धमान नगर निवासी ट्रांसपोर्टर राहुल पिता सुखदेव खाकरे है। वह अपने छोटे भाई नंदू पिता सुखदेव व मालेगांव निवासी ड्राइवर नीलेश पिता संतोष बिहारे से ट्रक चोरी करवाता था। टीआई विक्रम रजक ने बताया नागपुर, नसरुल्लागंज पुलिस जांच करने आई। नसरूल्लागंज से ट्रक में करीब 25 क्विंटल गेहूं भरकर भंडारा जाना था, लेकिन इसे आरोपियों ने चुराकर तुमसर में बेच दिया। आरोपी 30 तक पुलिस रिमांड पर हैं।
hin_Deva hin_Deva hin_Deva